  Виталий Пронин 2016-тӥ арлы бюджет министерствоен дасямын луыны кулэ 15-тӥ октябрёзь.Коньдон ужпумъёсъя министр Станислав Евдокимов калыкез буйгатыны ӧз выры, соку ик вераз: югдур шоры сазь синмын учконо, вуоно арлы бюджетэз кутыку, котькуд манетэз мертано-чаклано.Солэн верамезъя, вуоно арын быдэсъяны чакламын 28 кун программа - отчы кошке бюджетысь 95 процентэз коньдон. Вань доходъёсты лыдэ басьтыса, элькун кисые люкаськыны кулэ 48,8 миллиард манет. Нош расходъёс ичизэ 53,2 миллиард тыр чакламын.Министр пусйиз, берло 7 ар ӵоже коньдон тросгес кошкыны кутскиз социальной нимаськись кулэяськонъёслы - со 63 процентысен 77-озь будӥз. Соин ик расходъёсты уноятыны нокызьы но уг яра. Угось 2016-тӥ арын ватсаса расходъёс луозы пособиослы но коммунальной услугаос понна тыриськонъёслы индексация лэсьтыны, 415 миллион кулэ «ож нылпиослы» юрттэт висъяны.С. Евдокимов ӵектӥз бюджет коньдонэз шыръян вылысь ужрадъёс кутыны. Бюджетэз 15 процент дефицитэн кутыны лэзё ке но, асьмелы 10 процентлэсь трослы долге пырыны уг яра ни, шуиз Станислав Петрович. Сотэк пунэмлэн йылыз-пумыз уз вуылы.Правительстволэн Тӧроез Виктор Савельев, министр борды итӥськыса, чурыт вераз: чотано котькуд копейкаез. Шаерамы 492 автономной учреждение лыдъяське, отын ужа 40 сюрслэсь ятыр адями. Соослы бюджетысь лачак коньдон кошке. Учконо соослэсь кулэлыксэс...Озьы ик со паймемзэ вераз интыосысь кивалтӥсьёс ласянь. Югдурез тодыса вылысь но, вазисько, пе, азьвыл чакламтэ объектъёс пуктыны курыса. Со дыре ик строительёслы азьло ужамзы понна но коньдон тырымтэ на.2016-тӥ арлы бюджет министерствоен дасямын луыны кулэ 15-тӥ октябрёзь. Азьвыл бюджетэз куто вал, вуоно арлы сяна, собере аръёслы но. Туэ урод югдурез чакласа, министр Кун Кенешысь депутатъёслы ӵектӥз сое одӥг арлы гинэ кутыны."УД" Теги: коньдон экономика  